作者:姚合
標題:送張宗原
內容:東門送客道，春色如死灰。一客失意行，十客顏色低。住者既無家，去者又非歸。窮愁一成疾，百藥不可治。子賢我且愚，命分不合齊。誰開蹇躓門，日日同遊棲。子行何所之，切切食與衣。誰能買仁義，令子無寒饑。野田不生草，四向生路岐。士人甚商賈，終日須東西。鴻雁春北去，秋風複南飛。勉君向前路，無失相見期。